钦定古今图书集成/明伦汇编/氏族典/第046卷 > 《廖用贤尚友录》 > 危素
## 钦定古今图书集成/明伦汇编/氏族典/第046卷 > 《廖用贤尚友录》 > 危素

按《名山藏臣林记》：素字太朴，金谿人。以文章名家。厚
重深中，学问渊奥，兼长笔札，多识宋元事，留心史书。
元顺帝初，荐入朝，历十八，仕至岭北行中书省左丞，
为时名臣矣。顺帝末年，白事丞相前，极言无隐。元丞
相贺惟一曰：“‘君向寡言，今何多也’？素曰：‘时危恩重，岂
能默默’。”素不敢畏丞相，畏后世史官耳。既弃官，寓居
房山者四年。顺帝北奔，淮王帖木儿不花监国，承制
起翰林学士承旨，入朝。信宿而明兵入大都。素故与
待制黄冔相约死，冔投井死，素亦走所居报恩寺，脱
帽井旁，两手据井口，将下寺，僧大梓与番阳徐彦礼
大呼曰：“国史非公莫知，公死，是死国史也。”竟罢。既，与
学士张以宁等谒大将军军门，送至京，高帝以为翰
林侍讲学士。时素年六十八矣。命与宋濂同修《元史》。
坐失朝免。居一岁，复之，兼弘文馆学士，时备顾问，论
说经史。他日，上御东阁侧室素行帘外，橐橐闻履声。
上曰：“谁？”对曰：“老臣素。”上曰：“朕谓文天祥也，而乃尔！”御
史劾谪和含山，为余阙。守庙逾年，忧恨死。